讀文塚銘
作者：呂南公
朝代：宋

paragraphs: 長沙進士何襟靈，辭源浩瀚如翻傾。
十五年間聚文藁，得三千紙封爲塋。
自憐意氣頗足惜，題作文塚仍鑱銘。
富哉言章有如此，恨不盡見空傳名。
吾聞人文乃儒效，用之佐治王化成。
五帝三王實推濟，孔孟憂世存書經。
真儒不作世已異，文士所說非所行。
趨時治己兩不振，奮筆多是圖生榮。
唐文舊錄二萬卷，于今大半歸漂零。
昌黎河東幸存顯，自外寸片誰與稱。
故知辭藻貴遭遇，身後紙札皆勞形。
當年不用更埋聚，傷嗟此似秦儒坑。